มันนี่ทูเดย์
ขยายเวลาปล่อยกู้กองทุนหมู่บ้าน
26 ม.ค. 2559

ขยายเวลาปล่อยกู้กองทุนหมู่บ้าน
กระทรวงการคลังรายงานความคืบหน้ามาตรการส่งเสริมความเป็นอยู่ระดับหมู่บ้านของประชาชนให้กับผู้มีรายได้น้อย ว่า ธนาคารออมสินและธนาคารเพื่อการเกษตรและสหกรณ์การเกษตร (ธ.ก.ส.) ปล่อยกู้กองทุนหมู่บ้าน 6 หมื่นล้านบาท มีการอนุมัติสินเชื่อไปแล้ว 4.76 หมื่นล้านบาท ส่วนที่เหลือคณะรัฐมนตรี (ครม.) ได้เห็นชอบขยายเวลาการปล่อยกู้ไปถึงวันที่ 31 มี.ค. 2559 โดยปัจจุบันสำนักงานกองทุนหมู่บ้านและชุมชนเมืองแห่งชาติ (สทบ.) อยู่ระหว่างดำเนินการประเมินผลกองทุนหมู่บ้านระดับ C และ D ให้เป็น A และ B เพื่อสามารถเข้าร่วมโครงการกู้เงินจากทั้งสองธนาคารเพื่อไปปล่อยกู้ต่อให้กับสมาชิกได้
กรุงไทยให้ทุนเรียนโทต่างประเทศ
นางมยุรศิริ พงษ์ธรานนท์ รองกรรมการผู้จัดการใหญ่ สายงานทรัพยากรบุคคลและบรรษัทภิบาลธนาคารกรุงไทย กล่าวว่า ปีนี้ธนาคารกำหนดให้ทุนการศึกษาระดับปริญญาโทในต่างประเทศ จำนวน 10 ทุน ได้แก่ หลักสูตร MBA หลักสูตร Finance/Financial Engineering/Accounting/Marketing หลักสูตร Management Information System(MIS)/Data Analytics หลักสูตร Risk Management หลักสูตร International Business หลักสูตร Banking &amp; Financial Laws หลักสูตร Operations Research หลักสูตร Economics และหลักสูตร Human Resources ในมหาวิทยาลัยชั้นนำของสหรัฐ อังกฤษ ฝรั่งเศส จีน และญี่ปุ่น ผู้สนใจดูรายละเอียด และ Download ใบสมัครได้ที่ www.ktb.co.th